Дэфтэрым хоплъэ
Бахъсэн щIыналъэм и щIыпIэ администрацэм иджыблагъэ щедэIуащ щIыналъэм и бюджетыр 2020 гъэм, 2021 - 2022 гъэхэм зыхуэдэнум.
ЗэIущIэм хэтащ Бахъсэн щIыналъэм и прокурор Бэшорэ Аслъэн, щIыналъэ советым и депутатхэр, щIыпIэ администрацэм и Iэтащхьэм и къуэдзэхэр, жылагъуэ лэжьакIуэхэр, нэгъуэщIхэри.
КъаIэта Iуэхум теухуауэ къэпсэлъащ Бахъсэн щIыналъэм и щIыпIэ администрацэм и Iэтащхьэм экономикэмрэ финансхэмкIэ и къуэдзэ ПщыукI Мухьэрбий. Абы зэрыжиIамкIэ, 2020 гъэм щIыналъэм и хэхъуэр псори зэхэту сом мин 887047-рэ хъунущ, бюджет зэхуаку трансфертыр - сом мин 647538,3-рэ, щIыналъэм къигъэсэбэпыну зыхуеинур - сом мин 887047-рэ.
Бахъсэн щIыналъэм и Къэзыпщытэ-къэзыбж IэнатIэм и унафэщI Къардэн Адмир жиIащ дэфтэрыр Урысей Федерацэм и бюджет законодательствэм и жыпхъэхэм къызэрезэгъыр.
ЗэIущIэм къызэрыщыхагъэщамкIэ, бюджетыр щызэхагъэувэм гулъытэ хэха хуащIащ щIыналъэм и еджапIэхэм зегъэужьыным.
ЗэIущIэм хэтахэр проектым арэзы техъуащ икIи, зи гугъу ящIа Iуэхугъуэхэр къэлъытауэ, зи чэзу зэIущIэм япэ еджэгъуэу къыщащтэну зэгурыIуащ.
Улымбащ Лерэ.
